**Ministru kabineta rīkojuma projekta**

**“Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 1. Veikt iemaksu Eiropas Savienības (turpmāk – ES) ārkārtas Trasta fondā stabilitātei un nelegālās migrācijas un pārvietoto personu pamatcēloņu risināšanai Āfrikā.  2. Piedaloties visā ES notiekošajās pilsoņu konsultācijās par Eiropas nākotni, Ārlietu ministrija atbalstīs diskusiju sēriju tiešsaistes platformā un klātienē. Mērķis ir gūt priekšstatu par Latvijas iedzīvotāju bažām un cerībām ES kontekstā un veicināt viņu iesaisti ES nākotnes veidošanā. Dialogi par ES nākotni notiks 2018. gada vasarā un rudenī sadarbībā ar Nevalstiskajām organizācijām (turpmāk – NVO), Eiropas Komisijas (turpmāk – EK)pārstāvniecību Latvijā un ES informācijas punktiem. Uz dialogu pamata izveidotais kopsavilkums tiks iekļauts visu ES dalībvalstu iedzīvotāju viedokļu apkopojumā un nodots diskusijai šī gada decembra Eiropadomes sanāksmē. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts atbilstoši Ārlietu ministrijas kompetencei tās funkciju nodrošināšanai saskaņā ar Ministru kabineta 2003. gada 29. aprīļa noteikumu Nr. 237 “Ārlietu ministrijas nolikums” 4.2 un 6.11. punktiem. Atbilstoši Ministru kabineta 2009. gada 22. decembra noteikumu Nr. 1644 “Kārtība, kādā pieprasa un izlieto budžeta programmas “Līdzekļi neparedzētiem gadījumiem” līdzekļus” 2. un 3. punktam līdzekļi tiek pieprasīti valstiski īpaši nozīmīgam pasākumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **1.** ES ārkārtas Trasta fonds stabilitātei un nelegālās migrācijas un pārvietoto personu pamatcēloņu risināšanai Āfrikā (turpmāk – ES Trasta fonds Āfrikai) ir viens no galvenajiem ārkārtas finansējuma avotiem ar migrāciju saistītu pasākumu ieviešanā Āfrikā, kas tika izveidots 2015. gada 11.-12. novembrī Valletas samita par migrāciju ietvaros. ES Trasta fonda Āfrikai mērķis ir uzlabot stabilitāti un risināt migrācijas pamatcēloņus trīs Āfrikas reģionos – lejpus Sahāras un Čadas ezera reģionā, Āfrikas raga reģionā un Ziemeļāfrikas reģionā. Atsaucoties uz aicinājumu sniegt ieguldījumu migrācijas pamatcēloņu risināšanā un lai palīdzētu bēgļiem Āfrikas valstīs uz vietas, Latvija 2015. gadā veica 50 000 euro un 2017. gadā 250 000 euro lielas iemaksas.  ES Trasta fonds Āfrikai pievēršas sociālekonomisko un sociālpolitisko problēmu risināšanai sasaistot to ar attīstības sadarbības politikas aktivitātēm, piemēram, darba vietu radīšana (jo īpaši jauniem cilvēkiem), cīņa ar migrantu kontrabandu, radikalizāciju, u.c. Fonda projektus realizē gan Apvienoto Nāciju Organizācijas augstā bēgļu komisāra birojs (UNHCR), gan Starptautiskā Migrācijas organizācija (IOM), gan nevalstiskās organizācijas un atsevišķu ES valstu institūcijas. Šī brīža finansējums ES Trasta fondā Āfrikai ir 3.39 mljrd. euro, kas ir par 15% vairāk nekā 2016. gadā. 2017. gada 3. februāra Maltas neformālā ES samita un 2017. gada 22.-23. jūnija Eiropadomes lēmumi paredzēja papildu aktivitātes nelegālās migrācijas plūsmas samazināšanai. Apzinot jaunās nepieciešamības un lai segtu finanšu resursu iztrūkumu ES Trasta fondā Āfrikai, vairākas ES dalībvalstis jau ir veikušas papildu iemaksas, bet citas valstis vēl plāno tās veikt.  2018. gada 28.-29. jūnija Eiropadomē ES valstu un valdību vadītāji vienotājās pastiprināt sadarbību ar trešajām valstīm, lai mazinātu migrācijas plūsmas uz Eiropu. Kā viens no sadarbības veidiem tika minēts ES ārkārtas Trasta fonds, kurā valstis tika aicinātas veikt papildus iemaksas.  Eiropas Komisija aicināja ES dalībvalstis līdz 2019. gada oktobrim pārmitināt vismaz 50 000 personas no trešajām valstīm. Brīvprātīgas saistības ir uzņēmušās 20 dalībvalstis, apņemoties pārmitināt 50 039 patvēruma meklētājus no trešajām valstīm.  Tā kā Latvijai nav iespējas veikt papildu patvēruma meklētāju pārmitināšanu, kā arī ņemot vērā nelegālās migrācijas plūsmu uz Eiropas Savienību un bēgļu skaita pieaugumu no Āfrikas valstīm, Latvijai jāsniedz finansiāls atbalsts ES Trasta fondam Āfrikai 2018. gadā, veicot iemaksu 300 000 euro apmērā no budžeta programmas „Līdzekļi neparedzētiem gadījumiem” ES Trasta fondā Āfrikai. Tādējādi Latvija stiprinās savu nostāju, ka solidaritāte var tikt īstenota dažādos veidos, solidāri piedaloties migrācijas plūsmas regulēšanā, sadarbības stiprināšanā ar galvenajām nelegālo migrantu izcelsmes un tranzīta valstīm un pamatcēloņu risināšanā, kā arī apliecinot atbildīgas valsts tēlu Eiropas Savienības un starptautisko organizāciju ietvaros. Ņemot vērā, ka galvenā migrācijas plūsma uz Eiropu šobrīd ir Centrālās Vidusjūras migrācijas ceļā, kur galvenā nelegālo migrantu tranzīta valsts ir Lībija, fonda visneatliekamākās finanšu vajadzības ir saistītas ar pasākumu ieviešanu Lībijā un tās kaimiņvalstīs, tāpēc nepieciešams novirzīt iemaksu ES Trasta fonda Āfrikai tieši Ziemeļāfrikas reģionam.  Šobrīd ES Trasta fondā Āfrikai veidojas 1.2 mljrd. iztrūkums 2018. gadam, īpaši izdalot atbalsta programmas Ziemeļāfrikas reģionam. EK norāda, ka palīdzība šim reģionam ir nepieciešama vissteidzamāk. Ņemot par pamatu Latvijas iemaksas ES budžetā atbilstošs maksājums ES Trasta fondā Āfrikai ir 300 000 euro.  **2.** 2016. gada 23. jūnijā Apvienotajā Karalistē notikušais balsojums referendumā par izstāšanos no ES aktualizēja jautājumu par Eiropas nākotni. Dalībvalstis vienojās izvērtēt Eiropas projekta attīstību, lai atjaunotu sabiedrības atbalstu, uzticību un piederības sajūtu Eiropai.  Viens no veidiem sabiedrības uzticēšanās atjaunošanai ir sabiedrības līdzdalības veicināšana, tostarp diskutējot par ES nākotni. Pēc Francijas prezidenta Emanuela Makrona ierosinājuma (izteikts E.Makrona runā 2017. gada 26. septembrī Sorbonā) šogad no aprīļa līdz oktobrim/novembrim visā Eiropas Savienībā norisinās pilsoņu konsultācijas jeb plaša ES iedzīvotāju viedokļa izzināšana. Eiropas pilsoņus aicina paust savu viedokli par to, kādas pārmaiņas vajadzīgas Eiropā, lai tā varētu palīdzēt piepildīt cilvēku cerības, lai tā nodarbotos ar lietām, kas cilvēkiem patiešām svarīgas, un piedāvātu kaut ko vairāk, nekā spēj dot katra no dalībvalstīm atsevišķi.  Visas ES dalībvalstis (izņemot Apvienoto Karalisti), kā arī ES institūcijas ir paudušas atbalstu šai iniciatīvai un tajā piedalās. Arī Latvijas valdība ir paudusi atbalstu konsultāciju organizēšanai ar pilsoņiem par Eiropas nākotni. Atbalsts nostiprināts Latvijas Republikas nacionālajā pozīcijā nr.1 “Par Eiropas Savienības institucionālajiem jautājumiem”, kas apstiprināta Ministru kabineta 2018. gada 20. februāra sēdē (Saeimas Eiropas lietu komisija pozīciju apstiprināja 2018. gada 20. februāra sēdē). Savukārt 2018. gada 25. aprīlī dalībvalstis Eiropas Savienības Pastāvīgo pārstāvju komitejas sanāksmē apstiprināja kopīgo ietvaru konsultāciju ar pilsoņiem par Eiropas nākotni rīkošanai. Ietvara dokumentā ir iekļauti iedzīvotāju konsultāciju principi: pārskatāmība, viedokļu plurālisms, savstarpējā cieņa un atvērtība visiem iedzīvotājiem.  Principi ir pietiekami elastīgi, lai ļautu katrai dalībvalstij organizēt konsultācijas saskaņā ar tās tradīcijām un iespējām. Visi rezultāti tiks apkopoti vienā ziņojumā, kuru plānots iesniegt diskusijai š.g. decembrī plānotajā Eiropadomes sanāksmē.  Lai sniegtu Latvijas ieguldījumu kopīgajā ziņojumā, ir nepieciešams izzināt Latvijas iedzīvotāju skatījumu par Eiropas nākotni. Tādēļ Latvijas Ārlietu ministrija sadarbībā ar nevalstiskajām organizācijām, Eiropas Komisijas pārstāvniecību Latvijā un ES informācijas punktiem Latvijas reģionos 2018. gada vasarā un rudenī plāno organizēt dialogus ar Latvijas iedzīvotājiem par Eiropas nākotni.  Dialogu mērķi:   * gūt priekšstatu par iedzīvotāju bažām un cerībām Eiropas kontekstā; * nodrošinot plašu Latvijas iedzīvotāju iesaisti, apliecināt, ka katram ir iespēja piedalīties Eiropas nākotnes veidošanā; * izveidot Latvijas iedzīvotāju viedokļu apkopojumu, kas tiks iekļauts kopējā ES dalībvalstu iedzīvotāju viedokļu apkopojumā un nodots ES dalībvalstu valstu un valdību vadītājiem diskusijai šā gada decembrī.   Dialogu norise:  Dialogi notiks paralēli divos veidos: publiskas diskusijas un Eiropas dialoga forums – digitālā tiešsaistes platforma visā Latvijā.  **Publiskās diskusijas/dialogi** Latvijas reģionos un Rīgā, kuras rīkos gan nevalstiskās organizācijas, gan Ārlietu ministrija sadarbībā ar Eiropas Komisijas pārstāvniecību Latvijā. Dialoga formāts būs brīvs – sabiedriskās organizācijas un/vai valsts institūcijas, rīkojot dialogu, drīkstēs brīvi izvēlēties to norises veidu – tiktāl, cik ir ievēroti savstarpējās cieņas, viedokļu plurālisma, sabiedrības iesaistes un publiskuma principi.  Sabiedriskajām organizācijām, kuras vēlēsies rīkot dialogus, tie būs jāpiesaka Ārlietu ministrijai. Piešķirot Ārlietas ministrijas atbalstu dialogu organizēšanai, organizatoriem tiks noteikts pienākums veidot pārskatu par dialogu un/vai pieaicināt biedrības “Latvijas Pilsoniskā alianse” pārstāvi, kurš/-a veidos pārskatu. Dialoga organizatoriem būs jāinformē dialoga dalībnieki par ideju vākšanu tiešsaistē un jāaicina viņus formulēt savus priekšlikumus Eiropas nākotnei.  Pirmie dialogi notika 30.jūnijā festivāla LAMPA ietvaros, kad biedrība “AVANTIS” organizēja interaktīvu diskusiju par Eiropas nākotni jauniešiem un notika Ārlietu ministrijas organizēta diskusija par Eiropas nākotni. Sadarbībā ar Eiropas Komisijas pārstāvniecību Latvijā tiks organizētas reģionālās diskusijas Liepājā, Daugavpilī, Jelgavā un Rēzeknē. Latvijas Lauku forums rīkos 9.Latvijas Kopienu vasaras forumu Smelterē (Saunas pagasts, Preiļu novadā), kā arī plānots, ka š.g. augustā Latvijas Sieviešu NVO sadarbības tīkls (Eiropas Sieviešu lobija nacionālā koordinācija un koordinē arī Annas Lindes fonda Latvijas tiklu) rīkos diskusiju ar Latvijas Sieviešu NVO sadarbības tīkla dibinātājorganizācijām un diskusiju ar Annas Lindes fonda Latvijas tīkla dalīborganizācijām. Savukārt ES informācijas punktu koordinatori organizēs diskusijas Rēzeknes, Jēkabpils, Valmieras, Ventspils un Daugavpils bibliotēkās.  Kopumā plānotas vismaz 20 publiskas diskusijas Latvijas reģionos un Rīgā (informācija uz 2018.gada 14.jūniju).  Līdz 2018. gada septembra beigām būs iespēja pieteikt un īstenot pasākumus arī citām ieinteresētajām Latvijas NVO.  Atbalstot publiskās diskusijas, Ārlietu ministrija plāno segt diskusiju nodrošināšanas finanšu izmaksas.  **Eiropas dialoga forums – digitālā tiešsaistes platforma** būs gan patstāvīga diskusijas vide, gan arī vietne, kurā tiks apkopotas klātienes dialogos iegūtās atziņas. Tas tiks organizēts sadarbībā starp sabiedrības līdzdalības platformu “ManaBalss.lv”, sabiedriskās politikas centru “Providus” un biedrību “Latvijas Pilsoniskā alianse”.  Tiešsaistes konsultāciju galvenais mērķis būs apkopot un strukturēt Latvijas iedzīvotāju idejas/priekšlikumus nākotnes Eiropai. Atbilstošajā platformas ManaBalss.lv sadaļā jebkuram Latvijas iedzīvotājam būs iespēja uzrakstīt savu priekšlikumu Eiropas nākotnei, norādot to, kurai no piecām kategorijām šis priekšlikums vislabāk atbilst: (1) idejas labklājīgākai Eiropa; (2) idejas taisnīgākai Eiropai; (3) idejas demokrātiskākai Eiropai; (4) idejas ilgtspējīgākai Eiropai (5) citas idejas Eiropas nākotnei. Pirms publiskošanas tiks pārbaudītas šādas priekšlikuma pazīmes: a) vai tas ir saprotams, b) vai tas ir ievietots pareizā kategorijā, c) vai tas ir/nav apvienojams ar citu jau iesniegtu priekšlikumu, d) vai tas atbilst cieņpilnas komunikācijas principiem. Pēc priekšlikuma publiskošanas, ManaBalss.lv nodrošinās iespēju platformas apmeklētājiem iepazīties ar priekšlikumu, atbalstīt vai noraidīt to interneta vietnēs lsm.lv, delfi.lv, tvnet.lv, facebook.com, twitter.com., ManaBalss.lv, u.c. (tikai vienu reizi par priekšlikumu), kā arī iesaistīties tiešsaistes diskusijā par katru konkrēto priekšlikumu.  Dalība diskusijā un balsošana ir iespējama tikai tad, ja dalībnieks ir ielogojies ar savu sociālo tīklu profilu vai internetbanku.  Plānots, ka platforma ManaBalss.lv organizēs digitālo platformu/pamatmoduli – Eiropas dialoga forumu sadarbībā ar lielākajiem ziņu portāliem Latvijā. ManaBalss.lv veidos īpašas aktīvas popularizēšanas kampaņas sociālajos tīklos.  Digitālā līdzdalība Eiropas dialogā ievērojami paplašina gan auditoriju, gan arī tās iesaistes kvalitāti. Iesaistot Latvijas lielākos interneta medijus, kampaņai būs iespēja piesaistīt ne tikai aktīvos Latvijas iedzīvotājus, bet arī citas sabiedrības grupas, kuras retāk iesaistās diskusijās par Eiropas nākotni. Tāpat, lai nodrošinātu pēc iespējas lielāku dalībnieku skaitu, tiks izmantota dalība diskusijā, autorizējoties gan ar sociālo tīklu kontiem, gan ar internetbankas datiem.  Platformā tiks integrēts vārda mākoņa ​*Worldcloud​* rīks, pateicoties kuram būs iespējams vākt informāciju arī par atslēgvārdiem, ar kuriem iedzīvotājiem asociējas gan šodienas, gan nākotnes Eiropa.  ManaBalss.lv komandanodrošinās projekta vadību. Kvalitātes kontroli veiks kopienas vadītājs kopā ar komunikācijas vadītāju, sadarbības vadītāju un projekta vadītāju. Kopienas vadītājs kampaņas laikā komunicēs ar ideju autoriem un lietotājiem, informējot viņus par vadlīnijām un sniedzot tehnisko, kā arī saturisko atbalstu. Komunikācijas vadītājs strādās ar komunikācijas kanāliem, medijiem un sociālo tīklu uzturēšanu, savukārt sadarbības vadītājs darbosies ar viedokļu līderiem, ekspertiem un citiem sabiedrotajiem.  Tiešsaistes diskusiju rezultāts  Biedrība “Latvijas Pilsoniskā alianse” un domnīca “Providus”, apkopojot klātienes un tiešsaistes diskusiju priekšlikumus, kas sniedz atbildi uz jautājumu – “Kā Latvijas iedzīvotāji redz Eiropas nākotni”, izveidos pārskata ziņojumu (diskusiju apkopojumu), kuru iesniegs Ārlietu ministrijai. Pārskats tiks ņemts par pamatu Latvijas ieguldījumam ES dalībvalstu un institūciju kopīgajā ziņojumā, kuru plānots iesniegt 2018. gada decembra Eiropadomes sanāksmei. Pārskatā izkristalizēsies Latvijas cilvēku raksturīgākās attieksmes par Eiropu un tās nākotni – īpaši izceļot pašreizējo attieksmi, bažas un cerības.  Atbalstot Eiropas dialoga foruma izveides iniciatīvu, Ārlietu ministrija plāno segt digitālās tiešraides platformas nodrošināšanas (pamatmoduļa, vārda mākoņa *Worldcloud* rīka integrēšanu, aktīvu kampaņu sociālajos tīklos, diskusiju apkopojumu un ziņojuma izveidi) finanšu izmaksas.  Lai īstenotu gan publiskās diskusijas, gan dialogus tiešsaistē digitālajā platformā ar Latvijas iedzīvotājiem par Eiropas nākotni, Ārlietu ministrijai nepieciešams papildus finansējums EUR 38000.00 apmērā (pasākumu nodrošināšanai nepieciešamais finanšu izdevumu aprēķinu (tāmi) skatīt 6.punktā). Ar šo finansējumu atbalstītajos pasākumos netiks iesaistītas personas, kas piedalās vai plāno piedalīties šī gada Saeimas priekšvēlēšanu aģitācijas kampaņā. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nav attiecināms |
| 2. | Tiesiskā regulējuma ietekme uz tautsaimniecību un administratīvo slogu | Nav attiecināms |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | | |
| 2019 | | 2020 | | 2021 | |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2021. gadam | |
| 1 | 2 | 3 | 4 | 5 | 6 | 7 | 8 | |
| 1. Budžeta ieņēmumi | 0 | 0 | 0 | 0 | 0 | 0 | 0 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 | |
| 1.2. valsts speciālais budžets | 0 | 0 | 0 | 0 | 0 | 0 | 0 | |
| 1.3. pašvaldību budžets | 0 | 0 | 0 | 0 | 0 | 0 | 0 | |
| 2. Budžeta izdevumi | 0 | +338 000 | 0 | 0 | 0 | 0 | 0 | |
| 2.1. valsts pamatbudžets | 0 | +338 000 | 0 | 0 | 0 | 0 | 0 | |
| 2.2. valsts speciālais budžets | 0 | 0 | 0 | 0 | 0 | 0 | 0 | |
| 2.3. pašvaldību budžets | 0 | 0 | 0 | 0 | 0 | 0 | 0 | |
| 3. Finansiālā ietekme | 0 | -338 000 | 0 | 0 | 0 | 0 | 0 | |
| 3.1. valsts pamatbudžets | 0 | -338 000 | 0 | 0 | 0 | 0 | 0 | |
| 3.2. speciālais budžets | 0 | 0 | 0 | 0 | 0 | 0 | 0 | |
| 3.3. pašvaldību budžets | 0 | 0 | 0 | 0 | 0 | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +338 000 | X | 0 | X | 0 | 0 | |
| 5. Precizēta finansiālā ietekme | X | 0 | X | 0 | X | 0 | 0 | |
| 5.1. valsts pamatbudžets | 0 | 0 | 0 | 0 | |
| 5.2. speciālais budžets | 0 | 0 | 0 | 0 | |
| 5.3. pašvaldību budžets | 0 | 0 | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Anotācijas pielikumā pievienota tāme dialoga ar Latvijas iedzīvotājiem par Eiropas nākotni organizēšanai. | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | | |
| 8. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem”. | | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Ārlietu ministrs E.Rinkēvičs

A.Kovaļovs 67016277

andrejs.kovalovs@mfa.gov.lv